[image: image14.jpg]



Kompendium i lydteknikk




4Forord


5Hva er lyd?


5Fysiske begreper


5Lydbølger og faser


6Desibel


6Signalgang


6Kabler og plugger


8Oppstart og stenging av lydanlegg


9Mikrofonens virkemåte


9Dynamiske mikrofoner


9Kullstøvmikrofoner


9Piezoelektriske mikrofoner


10Kondensatormikrofoner


10Elektretmikrofoner


10Undervannsmikrofoner, eller hydrofoner


10Miksebordets virkemåte


17Kompressor


18Gate


18Effekter


20Equalizer


21Forsterkere


21Høyttalerens virkemåte


22Sette opp ulikehøytaler systemer


23Sette opp ulike monitorsystemer


25Mikrofonteknikker


28Tips&Triks


29Livet på veien


29Ordbok





Forord

Dette kompendiet er et forsøk på å lage et kortfattet og lettspråklig kurs innen praktisk lydteknikk. Målet er at du som leser og bruker skal få en oversikt over de aller viktigste aspekter innen jobben som lydtekniker, og at dette hjelper deg i gang eller videre i utviklingen som lydmann. Kompendiet er organisert på samme måte som brukerkurset du kanskje har vært eller skal på. Vi følger lydens vei fra den skapes i instrument eller stemme til den oppfattes av øret. I særlig grad ser vi på hva som skjer med lyden når den fanges gjennom mikrofoner og blir til elektriske signaler, prosesseres, og til slutt forsterkes og går tilbake i luft fra en høyttalerrigg. 

Lykke til!

Ingve Sand
Kristiansand 15. Januar 2007
Hva er lyd? 
Fysiske begreper

Lyd er vibrasjoner eller lyd er bølger lærte vi på skolen. Vi begrenser begrepet til å bare omfatte vibrasjoner eller bølger som registreres av normalt friske menneskers hørsel. 
Sett fra et fysisk perspektiv er lyd mekaniske svingninger i et elastisk medium med frekvenser som ligger innenfor hørselsgrensene. For friske mennesker er den nedre grensen omtrent 20 Hz, og den øvre grense for hørselen ligger rundt 20.000 Hz. Dyr har normalt litt andre hørselsgrenser enn hva vi mennesker har. Frekvens er antall svingninger over begrenset tid og vi regner her i sekunder. 1 Hz er da altså en svingning pr. sekund, 100Hz hunder svingninger pr. sekund, 1000 Hz er tusen pr sekund osv... 
På bakgrunn av menneskets hørsel, er lydbølger definert til å være alle mekaniske svingninger som svinger med en frekvens mellom 20 Hz og 20.000 Hz. Svingninger med lavere frekvens enn 20 Hz blir kalt infralyd, og svingninger med høyere frekvens enn 20.000 Hz kaldes ultralyd

For at mennesker skal være i stand til å høre en lydbølge må bølgen forplante seg i et elastisk medium. Tørr luft er ett eksempel på slikt medium. Der forplanter bølgen seg med en hastighet på ca. 343 m/s ved 20 °C. Avhengig av det elastiske mediet, vil en del av energien i lydbølgen bli overført til selve mediet (bl.a. i form av varme) og lyden vil gradvis bli svakere i styrke. Lydbølger vil forplante seg med andre hastigheter i andre medier, f. eks vil betong gi en raskere hastighet, samtidig som betong opptar mindre av svingningenes energi, som igjen vil føre til at lyden beveger seg over en lengre avstand i betong enn i luft. Vakuum leder ikke lyd i det hele tatt. 
Lydbølger og faser

Siden vi nå vet både hva Hz er og hvilken hastighet lyd har i luft kan vi også regne ut hvilke dimensjoner disse lydbølgene har. Dersom lydbølgene flytter seg 343 m på 1 sekund og 1 Hz er en svingning på ett sekund vil det altså si at en lydbølge på 1 Hz er 343 m lang fra bølgetopp til bølge topp, altså en fase. Videre kan vi da regne oss frem til at en lydbølge på 100 Hz er 3,43m og 1000Hz er 0,343m lang pr. fase. Dette er viktig å vite litt om for å kunne forstå hva som menes når vi snakker om at lyd er i ”fase”. Et annet viktig begrep er amplitude. Amplituden forteller oss hvor høye lydbølgene er. 

(illustrasjon som viser 1 fase og de ulike verdiene)

Faseproblematikk oppstår når lydbølger kommer fra flere ulike kilder. Før eller siden vil lydbølgene fra disse kildene kollidere på sin vei. Det som da skjer sett fra et fysisk perspektiv er at bølgene summeres. I praksis betyr det at der hvor to bølgetopper møtes oppstår en ny bølgetopp som like høy som de to som møtes er til sammen, og i det punktet i rommet oppleves denne lydbølgen derfor som ekstra høy. På de stedene hvor bølgetopp treffer bølgebunn vil den nye bølgen bli lik null og på dette punktet i rommet vil man derfor ikke lydbølgen eksistere. (illustrasjon som viser summering).
Desibel

Lydnivå måler vi desibel. Jo flere desibel, desto høyere lyd. Desibelskalaen er en såkalt dimensjons løs skala, fordi den angir ikke enheter men sier noe om hvordan noe er i forhold til noe annet basert på en logaritmisk formel. 
Symbolet for desibel er dB. 1 dB = 1/10 ble, på samme måte som 1desiliter  1/10 liter. En endring på 1 bel (10 dB) tilsvarer at den målte størrelsen endres med en faktor 10. En endring på 2 bel (20 dB) gir en faktor 102 = 100. Hvis endringen er 1 dB, er størrelsen endret med en faktor 101/10, eller ca. 1,26. Tilsvarende er en økning på 3 dB noe som tilsvarer en dobling av den størrelsen man refererer til (103/10 = 2,00).

Lydnivået 0 dB er definert som p0 = 20 × 10−6 Pa (Pascal), det vil si det normale ørets nedre høregrense ved en ren tone av frekvens 100 Hz. Normal tale foregår ved 30–70 dB, som er 31,6–3160 ganger p0. Det menneskelige ørets smertegrense for lyd er 130 dB, som er 3,16 millioner ganger p0, eller 1000 ganger høyere enn 70 dB.

Vi bruker også desibel skalaen når vi omtaler lyd som elektriske signaler. Da tar man ofte utgangspunkt i 0 dB(u) som er 0,775v.

Som vi har sett i eksempelet over er altså 3 dB en halvering eller fordobling av lydnivået. For å øke lydnivået 3 dB må man altså doble effekten i lydkilden. Kan man for eksempel med 400watt spille 90 dB må man ha 800w for å spille 93dB og 1600w for å spille 96dB. Det samme gjelder i motsatt fall. Et vanlig utrent øre opplever en reduksjon på mellom 6 og 10dB som en halvering av lyden, så argumentasjoner om at du spilte dobbelt så høyt for 3dB siden er riktig sett fra et energiforbruksståsted, men det overbeviser neppe den gamle mannen som klager på at du spiller for høyt.
Signalgang
Kabler og plugger
For at du skal forså hvordan lyden beveger seg gjennom vårt tekniske system skal vi følge dens vei fra instrument eller vokal til forsterkede lydbølger som publikum kan høre. Nedover skal vi grundigere forklare de ulike leddene i signalgangen, men vi kan allerede lære oss et par triks. 
Signalgangen består i aller første rekke en mikrofon som fanger opp lydbølger og omgjør disse til elektriske signaler. Disse elektriske signalene sendes så videre gjennom kabler til et miksebord i et eller annet format slik at signalet kan manipuleres og standardiseres før det kan sendes til en effektforsterker som øker spenningen på det elektriske signalet så mye at en høyttaler kan omgjøre det til lydbølger igjen.

Et viktig triks som er lure å kunne omhandler hvilken vei kablene skal gå. Kabler flest sender strøm samme vei som vanlige skjøtekabler som du har hjemme. Strømmen kommer ut fra hullene i stikkontakten på veggen og inn på pinnene eller polene på støpselet. Husker du det så legger du kabelen riktig vei hver gang, på første forsøk. Selvsagt er det et unntak fra denne regelen og her kommer en huskeregel du kan pugge: ”Pinnen Peker i Programretning”. Dette gjelder alltid og bare for mikrofonkabler av typen XLR. Grunnen til det er at man skal kunne sende strøm via mikrofonkabelen til en del typer mikrofoner og for å unngå at dette kan kortsluttes så går derfor alle mikrofonkabler ”feil vei”.
En annen viktig ting når det gjelder signalgang er å ha orden i sakene. Rett som det er oppstår det feil på kabler eller utstyr, selv om man har dobbelsjekket alt. Da er det veldig viktig at man til enhver tid ved hvor de ulike kablene fører hen slik at man lett kan søke etter feil og finne riktig ende på riktig kabel. 

Det finnes et hav av ulike standarder for hvordan plugger skal se ut og virke. Her er en liten oversikt over de aller vanligste:

	Bilde
	XLR
	En standard som brukes for å sende balanserte signaler. Oftest brukt mellom mikrofoner og miksebord, mellom miksebord og forsterkere, mellom miksebord og effekter. Man bruker balanserte signaler for å kunne redusere støy og signalforurensning som kabler fanger opp. XLR-kabler har en hann- og en hunn ende

	Bilde
	Jack
	En standard som brukes til å sende ubalanserte signaler. Oftest brukt fra instrumenter til DI-bokser eller til/fra/mellom ulike effekter og pedaler. Jack-kabler er like i begge ender og da med hann-plugger.

	Bilde
	Phono
	En standard som brukes til å sende ubalanserte signaler, men som kommer i stereo. Høgre og venstre signal skilles med rød og hvit farge. Right is red! Phono-kabler er normalt like i begge ender, og da med hann-plugger. 

	Bilde
	Speakon
	En standard som brukes mellom forsterker og høyttaler. Speakon plugger kommer i ulike størrelser avhengig av hvor mange ledere kabelen den sitter på har. Lederne kommer i par (+ og - ). Speakon plugger er tradisjonelt like i begge ender, men der er det en tendens til endring for fremtiden.

	Bilde
	EP4/5
	Brukes til det samme som speakon, men har alltid en hann- og en hunn-ende, noe som indikerer retningen på signalet.

	Bilde
	Shuko
	Slike stikk og støpsler som man har hjemme kaller man Shuko. Denne standarden brukes til kabler inntil 16A strøm med spenning på 230V.  

	Bilde
	CEE
	En standard for stikk og støpsler for strøm og spenninger over Shuko og gjerne med flere faser. Tallet etter CEE angir maks strømbelastning. CEE16 = 16A


Det er nyttig å bruke litt tid på å lese gjennom brukerhåndbøkene for alt utstyret du bruker, fordi koblingsmåtene kan variere litt mellom de forskjellige produsentene – studer tegningene.

På balanserte mikrofoninnganger benyttes XLR-kontakter. Koblingsstandarden for denne type kontakter er: Pinne 1 - skjerm, Pinne 2 - varm (+ve) og Pinne 3 - kald (-ve).

Balansering er en metode å koble sammen lydutstyr på der eventuell støy i signalet blir kansellert. Dette skjer ved å bruke en 2-leder mikrofonkabel, vanligvis omsluttet av en skjerm, der det ”varme” og ”kalde” signalet har motsatt polaritet. Eventuell interferens vil bli plukket opp med samme styrke og samme polaritet av begge ledere, og vil bli kansellert av mikrofoninngangens differensialforsterker. Du kan bruke ubalanserte signalkilder når de kobles som vist her, men ikke bruk ubalanserte kilder når fantomspenningen er slått på. Spenningen på pinne 2 og 3 i XLR-kontakten kan forårsake stor skade.

Linjeinnganger benytter 3-polete jack plugger (tip, ring, kappe) med 6,25 med mer diameter, koblet som vist i Fig. 

· Merk: At for ubalansert kobling av skjermen i kabelen koblet til både ring og kappe i pluggen.

Insert
En miksers innsetningspunkter er en 3-polet

 (stereo) jack kontakt med diameter 6,25 med mer med bryter, ikke ulik hodetelefonkontakten på et stereoanlegg. Når en 3-polet stereo jackplugg settes inn i kontakten, blir signalkjeden brutt. Signalet blir sendt ut fra mikseren via pluggens tupp, går gjennom det eksterne utstyret, og kommer tilbake til mikseren via ringen i pluggen. En spesiell Y-kabel har en stereoplugg i en ende, og to mono plugger til effektenhetens inngang og utgang i den andre.

Oppstart og stenging av lydanlegg

Kanskje det oftest stilte spørsmålet man får når man veileder, underviser eller skal lære opp nye teknikere er om hvordan man slår av og på anlegget. Det er tru det eller ei kanskje et av de viktigste spørsmålene også. Slår man av og på systemet i feil rekkefølge risikerer man nemlig å ødelegge en hel del. Regelen er at man slår på tingene i signalrekkefølge og av motsatt vei. I praksis vil det si at forsterkere skal sist på og først av. ALLTID! Grunnen til dette er at alle elektriske apparater i signalkjeden avgir en elektrisk impuls når de slås av og på. Om forsterkere får lov til å ukontrollert forsterke dette så risikerer man at høyttalerelementene blir overbelastet og ødelagt. 

På grunn av forsinkelser så skjer det samme om alt utstyret slås av eller på samtidig også. Skulle man oppleve at sikringer ryker så pass på at alle forsterkere slås av før sikringen byttes eller vippes på plass igjen. Dersom man fordeler belastningen på flere strømkurser er det ofte lurt å ha miksebordet på en kurs som ikke risikerer å ryke på grunn av overbelastning.

Av hensyn til faren for elektrisk støt og kortslutninger skal alt lydutstyr alltid jordes.

Mikrofonens virkemåte

Med en mikrofon menes i allmennhet en elektromekanisk innretning som er følsom for trykkvariasjoner i luften (lydbølger) og som omvandler disse til elektriske signaler. Alle mikrofoner baseres på at en membran påvirkes mekanisk av luftens trykkvariasjoner, eller svingninger. Omvandlingen til elektriske signaler kan skje på forskjellig vis som omtalt nedenfor.

Med mikrofon menes enten selve omformeren, kapselen, eller hele apparatet inklusive tilkoplingsplugg, vind- spyttdråpe- og støvbeskyttelse, hus og eventuelt batterier. Huset er med på å danne retningskarakteristikken.

Mikrofoner kan ha forskjellige karakteristikker alt etter hva de skal brukes til. Følsomhetskarakteristikken avhenger av hvordan de to sidene av membranen påvirkes av lydfeltet hver for seg. De enkleste mikrofoner er lukkede systemer som er like følsomme for lyd fra alle retninger; de har såkalt kule karakteristikk. Mikrofoner som er følsomme forfra og fra siden, men mindre følsom rett bakfra har såkalt nyrekarakteristikk. Noen avanserte mikrofoner er kun følsomme for lyd som kommer rett forfra og i liten grad fra alle andre retninger. Disse kalles retningsmikrofoner eller supernyrer.

Det er flere måter lydens trykkendringer i lufta kan omsettes til elektriske signaler på:

Dynamiske mikrofoner 

I en dynamisk mikrofon overføres membranens svingninger til en spole som beveger seg i magnetfeltet til en permanent magnet. Det induseres derved en vekselspenning i spolen som er proporsjonal til spolens hastighet. Slik kan en vanlig høyttaler også fungere som en mikrofon. Dynamiske mikrofoner er billige, robuste og gode, og derfor de vanligste typene. 

Kullstøvmikrofoner 

I eldre telefoner er membranen i kontakt med kullstøv på baksiden. Når lydbølgene trykker membranen inn mot kullstøvet blir den elektriske motstanden mellom membranen og bunnen av kullstøvbeholderen mindre, og motstanden øker når membranen går utover. Kullstøvet støyer og trenger en anselig strøm for å oppnå funksjonen sin. De er gått helt ut av bruk i dag.

Piezoelektriske mikrofoner 

Piezoelektriske materialer danner elektriske spenninger mellom overflatene når de bøyes. For å få tilgang til spenningen metalliseres de to sidene slik at begge flatene er ledende. Slike mikrofoner brukes til å hente ut lydbølger direkte fra instrumenter uten at lydbølgene går via luft først.   

Kondensatormikrofoner 

Disse består av en fast ledende del og en ledende membran som er isolerte fra hverandre og som til sammen danner en kapasitet (kondensator). Kondensatoren tilføres en elektrisk likespenning (over en stor motstand) og får derved en ladning gitt av Q = U*C. Membranens bevegelser endrer kapasiteten. Ladningen er konstant, slik at U = Q/C fører til en spenningsvariasjon omvendt proporsjonal til kapasitetsvariasjonen. Kapasiteten er svært lav; tilsvarende blir signalspenningen lav. Av den grunn sitter det alltid en signalforsterker svært nær eller i mikrofonen; kabelkapasiteter ville ellers desimere signalet. Følsomheten øker med den tilførte spenningen som gjerne ligger i området 48 til noen hundre volt. Kondensatormikrofoner er svært lineære men støyer gjerne noe mer enn andre typer. Hovedsakelig bruker man kondensatormikrofoner for å hente ut lydbølger som man trenger høy følsomhet for å kunne bruke uten å ødelegge. 
Elektretmikrofoner 

Et elektret er et elektrisk forspent keramisk materiale. Slike mikrofoner er svært lik kondensatormikrofonen i arbeidsprinsippet, men trenger ikke tilførsel av en ekstern spenning for å tilføre en ladning til elementet. Forsterkeren utgjøres ofte av en svært enkel emitterfølger som trenger noen få volt for funksjonen. Elektretmikrofoner er de billigste typene i dag.

Undervannsmikrofoner, eller hydrofoner 

Disse har til vanlig ikke noe membran, men omvandler vanntrykket til elektrisk spenning uten nevneverdige bevegelser. Fryktelig sjelden bruker man dette i live sammenheng.
Hvordan mikrofoner behandles og hvordan de skal brukes og plasseres kommer vi tilbake til under kapittelet Mikrofonteknikk 
Miksebordets virkemåte

Uansett hvor kompliserte eller kostbare miksere er, brukes de til de samme grunnleggende funksjonene; sette og justere nivåene på en rekke inngangssignaler, om nødvendig legge til effekter og prosessering, og sende den ferdige miksen til aktuelle utganger – til kraftforsterkere, sporene på en opptaksmaskin eller begge deler. 

 
En mikser er nervesenteret til disse enhetene, og derfor den mest betydningsfulle delen av lydanlegget ditt.

Balansere mikseren

 - det kreves også et musikalsk øre...

Hvis du ikke har mye erfaring med miksing, kan det lønne seg å lage miks av trommer og bass først, deretter vokal og andre instrumenter. 

Ikke bry deg med å finjustere Eq eller effekter før den tørre miksen er sånn noenlunde riktig.

· Kontroller at miksen fungerer i mono. Sjekk om det er faseproblemer. 

· Panorer stortromme, bassgitar og solovokalisten i midten – dette vil stabilisere miksen. 

· Spre ut andre instrumenter i stereobildet etter behov, inkludert kor mikrofonene. 

· Bruk Eq etter behov. 

· Nå kan du legge på stereoeffekter etter behov for å gi illusjon av rom og bredde. 

Hint & Tips
· Ikke bruk tvilsomme kabler og plugger. De kan være kilde til støy.

Mic in - Mikrofoninngang
Bruk denne ”XLR”-kontakten for å koble til dine mikrofoner eller DI-bokser.

Line in – Linjeinngang
Bruk denne kontakten for å koble til instrumenter med ”linjenivå”, slik som keyboard, samplere eller trommemaskiner. Den kan også brukes som inngang fra flerspors båndmaskiner og andre avspillingsenheter.

Linjeinngangen er ikke beregnet for mikrofonsignaler, og selv om det er mulig å bruke dem slik, vil ikke resultatet blir bra.

+48V eller fantomspenning
Noen mikrofoner, kalt kondensatormikrofoner, trenger batterispenning for å fungere. Alternativt kan mikseren forsyne dem med strøm. Dette kalles ”fantomspenning” og bruker 48V DC. Trykker du ned knappen ”Phantom Power” vil kondensatormikrofoner fungere uten å trenge batterier.
Advarsel!
 Ikke slå på fantomspenning hvis en ubalansert signalkilde er koblet til en av mikrofoninngangene!  På grunn av spenningene mellom pinne 1(-48V) og 2 / 3 (+48V) i XLR-kontakten kan du ødelegge mikrofonen / signalkilden.

Tilpasser nivået på signalet fra mic- eller linjeinngangen som sendes inn i modulen.

Pad – Dempeled
Denne vil også være med og tilpasser nivået på fra mic- eller linjeinngangen. Om et signal er alt for kraftig med gainkontrollen på minimum, kan du dempe signalet med denne.
Hvor mye dette ledet demper vil variere fra miksebord til miksebord, men vil ofte ligge fra -15dB til -30dB.
Phase
Denne bryteren vil vende fasen på signalet ditt med 180 grader. Dette er til stor hjelp der to signaler måtte være ut av fase for hverandre.

HPF – Høypassfilter
Som navnet tilsier, vil denne bryteren kutte ut de aller laveste frekvensene i en lyd, men den lar resten av signalet ”passere” uforandret.

Den er spesielt nyttig i livesituasjoner for å redusere rumling fra scenegulvet eller ”pop”-lyder fra mikrofoner, noe som kan resultere i en grumsete lydmiks. Den kan også gjøre stemmen til mannlige vokalister klarere, og filtrere bort lavfrekvens ”brum”. Noen produsenter kaller bryteren ”low-cut-filter” (basskutt) for å beskrive HPF.
HLF – Lavpassfilter
Dette er samme funksjon som HPF bare her vil du kutte ut alle de høyeste frekvensene, mens den lar rest av signalet ”passere” uforandret.

Insert point – Innsetningspunkt

Disse benyttes for å koble eksterne signalprosessorer som kompressorer eller limitere til inngangsmodulen. Insertpunktet gjør det mulig for eksterne enheter å bli plassert i modulens signalkjede. 

EQ-Delen
Dette er vanligvis den delen av en mikser som blir mest skrudd på. Equaliser delen lar deg endre klangfargen til lyden i hver inngang. En eq er vanligvis delt opp i flere ”bånd” som kontrollerer et frekvensområde – på samme måte som bass- og diskantkontrollene på et stereoanlegg.

En enkel ”2-bånds eq” er bass- og diskantkontroll på en inngangsmodul. Jo flere bånd en eq har, desto mer sofistikert er den.

Sweep eq har en egen kontroll for frekvensbåndet og en for dempning / forsterkning av frekvensen. Forklart på en enkel måte, lar en ”sweep eq” deg velge den eksakte frekvensen som du vil forsterke eller dempe, i motsetning til en vanlig, fast kontroll.

-bruk din EQ med omtanke. Det er kanskje bedre å flytte mikrofonen eller skifte strengene. 

Equalisation (utjevning) brukes både til å korrigere, så vel som kreativt å endre en lyd. 

Korreksjonene kan være endringer i klangfargen for å rette opp dårlig romakustikk, dårlige mikrofoner eller utilstrekkelige høyttalersystemer.

Husk at bruk av eq ikke kan trylle frem lyd som dårlige eller feilplasserte mikrofoner ikke får med seg. 

Eq kan i beste fall skjule slike svakheter. Selv om man skal gjøre alt for å plukke opp lyden på riktig måte ved kilden, er ikke dette alltid så enkelt i livesituasjoner som ved studioinnspillinger. Bruk av eq kan være den eneste måten å få til et levelig kompromiss i livesituasjoner.

Kreativ bruk av eq, derimot, hører like mye hjemme i livesituasjoner som i studio, og equalisere med Sweep Mid kontroll er uendelig mye mer anvendelig enn en med kun bass- og diskantkontroller. Den eneste regelen som gjelder for eq er – ”hvis det lyder bra så er det bra”.

Fast EQ 
De fleste vil være kjent med hvordan en bass- og diskantkontroll virker, nemlig på samme måte som tonekontrollene i et stereoanlegg.                                          

I midtposisjon har kontrollene ingen virkning, men skru dem med sola for å forsterke, eller mot sola for å dempe signalet. Selv om de synes å være enkle kontroller, skal man benytte dem med forsiktighet da for stor forandring kan gjøre situasjonen verre. Litt løft i bass eller diskant kan være nok til å gi ekstra varme eller klarhet til lyden, men en kvart omdreining bør være nok, spesielt når det gjelder bass.

Ulempen med faste kontroller er at du kanskje bare vil øke en bestemt lyd som trykket i en basstromme eller ringingen i en cymbal, mens en fast kontroll påvirker et relativt bredt frekvensområde. Hvis du skrur opp basskontrollen for mye vil du høre at bassgitar, basstromme og andre bassinstrumenter blir slappe og ikke lenger har en distinkt karakteristikk, noe som kan gjøre miksen rumlete og udefinert. Grunnen er at andre lyder i nedre mellomtoneområde også blir påvirket. På samme måte vil bruk av for mye diskantløft gjøre miksen spiss og hard, og støy bli lettere hørbart.

I en PA-situasjon vil utpreget forsterkning i et frekvensområde, ved hjelp av en eq, øke risikoen for feedback (akustisk tilbakekobling) via vokalmikrofonene.

Husk på disse tingene, og bruk bare små økninger, spesielt ved livekonserter. Demping av frekvensområder gir langt færre problemer, og heller enn å øke en bestemt frekvens, gir det ofte bedre uttelling å dempe frekvensområder i mikseren som synes fremtredende. I denne forbindelsen er Sweep Mid-kontroll også svært effektiv.


Eq med variabel frekvens i mellomtonen
På samme måte som med bass- og diskantkontroll kan sweep mid gi enten forsterkning eller demping, men i tillegg kan den ”stemmes” til en del av frekvensområdet som behøver justering. Som med bass- og diskantkontrollene, er det enklere å få et bra resultat ved å dempe enn å forsterke.

Ved den første innstillingen kan det riktignok være enklere å skru til full forsterkning mens frekvensen justeres, for at virkningen skal være tydeligere. Dette kan være tilfellet selv om den ønskede frekvenskontrollen er demping i stedet for forsterkning.

Prosedyre
· FORSIKTIG!
Når du justerer eq er det fare for feedback som kan ødelegge høyttalerne dine. Det er mulig du må redusere nivåene for å kompensere.

Her følger en enkel liste over hvordan uønskede lyder elimineres:

· Øke forsterkningen for Sweep eq-en. 

· Skru frekvenskontrollen inntil den delen av lydbildet du vil angripe blir mest mulig tydelig. Dette vil bare ta noen sekunder. 

· Demp / forsterk-kontrollen skrus deretter fra forsterkning mot demping. Mengden av demping som er passende, er noe en må lytte seg til mens en skrur. 

· Selv en liten demping ved den riktige frekvensen vil gjøre lyden klarere i forbløffende grad.

Noen lyder vil tjene på litt forsterkning av et frekvensområde. Ett eksempel er elektrisk gitar som ofte behøver litt hjelp i miksen. Skru forsterkningen i filteret til fullt og finn frekvensen der lyden kan trenge litt oppfriskning. Dermed er det en enkel sak å skru forsterkningen litt ned til et moderat nivå og vurdere resultatet med øret.

Aux-Delen
Disse kontrollene har vanligvis to funksjoner. For det første å sende en del av inngangssignalet til eksterne effektbokser, slik som klang. For det andre å lage en separat monitormiks til musikere på scenen.
Pre- og Post-fade Auxutganger

PRE-FADE
Pre-Fade Auxutganger er uavhengige av faderne slik at mengden effekt ikke vil endre seg når fadernivåene endres. Med andre ord vil du stadig høre effekten selv om faderen er trukket helt ned.

POST-FADE
Det er viktig å bruke Post-Fade Auxutganger for effektenheter. Dette fordi signalet fra Post-Fade Auxutgangene ”følger” inngangsfaderen. Når inngangsnivået endres, vil mengden effekt forbli en proporsjonal del av det nye inngangsnivået.

· Merk: Effects Return Aux Post kontroll må settes til minimum, hvis ikke vil det oppstå tilbakekobling. 

Pan – Panoreringskontroll
Denne kontrollen bestemmer plasseringen av lydsignalet i stereobildet, eller kan brukes til å sende signalet til en bestemt gruppeutgang i samband med routingknappene (se nedenfor).

Direct out – Direkteutgang
Denne utgangen lar deg sende et lydsignal direkte ut fra en inngangskanal til en flersporsopptaker eller til en effektboks i tilfelle lydkilden behøver en spesiell effekt.

Solo – PFL & Solo in place
Soloknappen lar deg lytte til et signal (og måle dets nivå på meteret), uavhengig av andre lydkilder. Dette er svært nyttig ved feilsøking eller for å stille inn forsterkning og eq for en kanal.

PFL (Pre-Fade Listen) er en type solo som lar deg lytte til en lydkilde før faderen. Med andre ord vil du ikke høre noen forskjell på signalet om du flytter faderen mens du lytter. Du vil heller ikke høre en eventuell effektlyd som legges til senere i miksen.

PFL solo er svært nyttig når du skal sette riktig inngangsnivå for kanalen, siden du ikke blir lurt av verken faderens posisjon eller noen effekt. PFL påvirker ikke noen av utgangssignalene fra mikseren.

Noen miksere benytter Solo In Place, som lar deg lytte til signaler etter fader og balansekontrollen, og med eventuelle effekter som er i bruk. Denne typen Solo er mindre bra for å sette inngangsnivå, men mer nyttig i en nedmiks-situasjon for å vurdere enkeltsignaler.

Merk: Solo In Place er destruktiv – miksingsignalet blir påvirket mens denne knappen er trykket ned!
Mute / Channel on-off bryter
Denne slår kanalen av eller på og er nyttig for å isolere kanalen når den ikke er i bruk, eller for å forhåndsinnstille nivåer til kanaler som ikke brukes for øyeblikket.
Brukseksempel er teater eller oppvarmingsband, der det kan være nødvendig å klargjøre en miks uten at kanaler som ikke brukes for øyeblikket blir stående åpne.

Fader
Denne skyveknappen bestemmer hvor mye av et inngangssignal som skal være med i miksen, og den gir et visuelt bilde av kanalnivået.

Routing
Ved å velge routingknappene blir inngangssignalet sendt til ønsket utgang, vanligvis miksutgangene eller gruppeutgangene. Bryterne benyttes sammen med PAN-kontrollen for å sende signalet proporsjonalt til venstre eller høyre side av mikseren, eller til lik / ulik Gruppe / Sub når PAN-kontrollen er skrudd helt til venstre eller høyre.

Stereoinnganger

Mikrofoner og de fleste gitarforsterkere gir deg bare monosignaler, mens keyboard, samplere, trommemaskiner og andre elektroniske lydkilder gir ”ekte” stereolyd med separate signaler for venstre og høyre kanal.

Stereoinnganger på miksere lar deg koble begge disse signalene individuelt og kontrollere dem med en enkelt fader. Stereoinnganger har vanligvis færre kontrollmuligheter enn monoinnganger, fordi de fleste keyboards allerede har en mengde interne effekter og eq-er.

Subgrupper

Disse lar deg sette opp logiske grupper av instrumenter eller vokalister.
Så snart de relative nivåene mellom individuelle instrumenter er balansert, kan en gruppe kontrolleres med bare to fadere, eller til og med én enkelt fader.

Gruppene fungerer også som egne utganger med separat volum / nivåkontroll – ideelt for å skille høyttalergrupper eller for å spille inn flere instrumenter på samme spor.

Masterseksjonen

Miksutgang
Miksutgangene har nivåkontroll for venstre og høyre kanal i den ferdige stereomiksen. Mange miksere har insertpunkt ved disse utgangene, slik at en kan benytte signalprosessorer i stereomiksen.

Teknikerens monitorer / Kontrollromutganger
Ved hjelp av hodetelefoner eller en ekstern forsterker og høyttalere, kan du her lytte til solo, miks og submiks fra en gruppe, eller retur fra 2-spors båndspiller.

2 Track tape returns – Retur fra 2-spor avspiller
Her kan du koble inn utgangene av kassett- eller DAT-spiller for å lytte til ditt ferdige mesterverk, eller andre kilder med linjenivå.
Du kan også spille musikk ut på PA-anlegget før en konsert ved å trykke ned knappen 2-Track to Mix.

Aux  Mastere
Disse knottene kontrollerer nivået ut fra aux-utgangene, og dermed hvor mye signal som går til en effektenhet eller til musikerens medhørsmiks.
AFL – After fader listen (lytting etter fader)
Lar deg lytte til signalet som går ut fra Aux Master.

Metere
Vanligvis vises nivået på miksutgangen. Når en Solo-knapp er trykket ned, vil meterne automatisk vise solonivået. De gir et visuelt bilde av hva som skjer i mikseren din.

Signalkjeden

hvordan går signalet i en mikser

Når du har studert en typisk mikser i detalj, er det viktig å få forståelse av hvordan komponentene fungerer sammen.
Den veien som signalene tar gjennom mikseren, blir vanligvis vist i form av et blokkskjema eller et flytdiagram.

Begge tegningene gir oss en visuell forklaring av nøkkelelementene som mikseren består av. De hjelper oss å finne ut hvilke komponenter som finnes i signalkjeden, og hjelper teknikeren med ”feilsøking” når signalet ikke kommer frem til ønsket sted. Tegningene er et slags bilde av elektronikken representert som blokker.

· Et eksempel på et signals flytdiagram er vist her. 
Eksempelet gjelder en ganske enkel lydmikser, og viser et lydsignals vei gjennom inngangskanalen til forskjellige deler av mikseren.
Blokkskjemaer er noe mer komplisert da de viser flere detaljer, informasjon om elektronikken, plasseringen av noen motstander og kondensatorer og strukturen til hele mikseren, inkludert miksebussene.

I blokkskjemaer benyttes det mange symboler som representerer elektronikkelementer. 

Hvis du spanderer noen minutter på å forstå diagrammet, vil du utvilsomt ha mye igjen for det når du senere står overfor et nytt mikseprosjekt.
Inserts og dynamikk

Kompressor

Det er i hovedsak to grunner til at man ønsker å bruke en kompressor. Den ene er for å unngå at signalet man jobber med blir for høyt og dermed forårsaker overstyring og clipping. Den andre er at man ønsker å kontrollere dynamikken i signalet slik at man lettere kan plassere det i lydbildet. Kompressorer kan brukes på ulike måter og på forskjellige steder i signalkjeden, men det mest vanlige er å koble de til miksebordet via insertpunktet på den kanalen man ønsker å komprimere, eller via en subgruppe.

Normalt forsterkes signalet vi jobber med lineært. Det vil si at om signalet vi får inn på miksebordet øker med 3 dB så vil signalet ut fra miksebordet også øke med 3 dB. Det kan vi gjøre noe med ved å bruke en kompressor. Kompressoren kan for eksempel stilles slik in at dersom signalet er under -20 dB(u) så skal forsterkninga være 1 til 1, men for alle signaler som er over -20 dB(u) så skal forsterkninga være bare halvparten så mye, altså 2 til 1. Det vil i praksis i at om signalet inn er over -20dB(u) og øker med 3dB så økes signalet ut bare med 1,5dB. 
(illustrasjon) 
Hvordan bruker man kompressoren? En god kompressor skal være ”uhørlig”. Det vil si at den skal gjøre jobben sin uten at det går utover kvaliteten på signalet den komprimerer. Dette medfører da også at det kreves et trent øre og mye øving for å høre at kompressoren er riktig justert. Heldigvis er de fleste kompressorer på markedet i dag utstyrt med lys som til enhver tid indikerer hvordan kompressoren jobber. Vi ser på illustrasjonen under og forklarer de ulike verdiene som kan justeres.

THRESHOLD bestemmer når kompressoren skal jobbe i forhold til signalstyrken. I eksempelet over bestemte vi oss for at innslagspunktet skulle være -20 dB(u). Det vil si at alle signaler under -20dB(u) forblir ukomprimert, men alle over komprimeres. Hvor mye signalet skal komprimeres avgjøres av RATIO-verdien. I det samme eksempelet bestemte vi at verdien skulle være 2:1, altså at man ved 3 dB økning inn bare fikk 1,5 dB økning ut. Dersom ratio hadde vært 3:1 i det samme eksemplet ville man bare fått 1 dB økning ut. ATTACK og RELEASE justerer hvor fort kompressoren skal jobbe, oftest angitt i millisekunder. Hvor fort vi ønsker at kompressoren skal jobber avhenger av hva det er som skal komprimeres. Rappere trenger en rask kompressor for at man ikke skal miste uttale. Enkelte instrumenter trenger en saktere kompressor for å ikke miste snert og anslag. I enkelte ekstreme tilfeller vil man at kompressoren skal ta bort så mye av dynamikken at det blir vanskelig å få nok signal ut igjen. Det kan vi ordne ved å justere opp GAIN.

Gate

I all hovedsak er det bare en god grunn til å bruke en gate, nemlig for å sile ut støy som vi ikke trenger i lydbildet. Et annet bruksområde for gater er i radio og speakeranlegg. Man kan da sette gaten til å skru ned bakgrunnsmusikk hver gang noen skal si noe. Det kalles ducker-funksjon. Gater kobles til miksebordet via insertpunktet på den kanalen vi ønsker gate.
Gate betyr direkte oversatt fra engelsk; port. En gate skal kort og greit enten stenge ute eller slippe gjennom signaler. Ved å sette en bestemt grense kan vi få gaten til å skru ned eller av alle signaler som er under denne grensa i nivå. Setter vi for eksempel grensa til å være -40dB(u) så stenges signalet ute heilt til det kommer et signal som er sterkere enn dette, og signalet slippes gjennom på vanlig måte. Det vanligste bruksområdet for gater er på trommer og da spesielt tammer og kick, for å slippe at trommeskinn eller ustemte underskinn ligger og lager støy i lydbildet vårt.
(illustrasjon)

Hvordan bruker man en gate? På samme måte som en god kompressor ønsker man ikke å kunne høre at en god gate jobber, men det er veldig lett å høre om innstillingene er feil. Det krever øving for å finne riktige innstillinger fort og svært lite skal endres for at resultater blir dramatisk. Vi ser på illustrasjonen under og forklarer de ulike verdiene som kan justeres.

På samme måte som på kompressoren justerer vi innslagspunktet til gaten ved THRESHOLD. Alle signaler under threshold verdien stenges ute, alle over slippes gjennom. Verdien ATTACK forteller hvor fort gaten skal slippe signalet gjennom. HOLD forteller hvor lenge gaten skal være åpen før den lukkes. DECAY forteller hvor fort gaten skal lukkes. Disse tre verdiene måles i millisekunder. Signalet som er under thresholdverdien kan reduseres til ingenting, eller bare litt, ved å justere RANGE-verdien. 

For å perfeksjonere presisjonen en gate opererer med og hindre at feil signal slippes gjennom finnes det på de fleste gater en filterfunksjon. Ved å bruke filteret kan vi begrense gaten til å bare åpne og lukke dersom signalet innenfor et bestemt frekvensområde er over eller under thresholdverdien.  

Effekter

For å skape den lyden man er ønsker tar man ofte i bruk ulike effektprosessorer. For eksempelvis å få et varmere, fyldigere og mer naturlig lydbilde er det vanlig å legge til litt klang. Et annet vanlig triks er å legge litt ekko på vokalen for å krydre lydbildet litt. Under skal vi i all enkelhet gjennomgå prinsippene ved de vanligste effektene.

Det er viktig å huske at bruk av effekter er en subjektiv øvelse. Det er ingen fasit på hva som er riktig og hva som er galt. Alt er avhengig av hva den enkelte lytter liker. Som lydtekniker er det derfor veldig viktig å undersøke og prøve å finne ut hva musikeren ønsker å utrykke med sin musikk. Som oftest får man frie tøyler til å utfolde seg, men desto viktigere er det å vise respekt for musikerens komposisjon. Mange gode låter har blitt ødelagt av ekko som ikke er i takt med rytmen i musikken, eller grumsete klanger som drukner en sart vokal. På motsatt vis kan valg av effekt være med på underbygge en stemning eller et uttrykk.  

For å få til slike effekter bruker man det man kaller effektprosessorer. En effektprosessor er en liten datamaskin som simulerer, eller regner ut, ulike effekter ut fra gitte parametere og algoritmer. Noen parametere er innebygd i de ulike programmene mens andre kan justeres gjennom maskinens brukergrensesnitt. 
Det er veldig lett å høre forskjell på ulike effekter og parametere om man setter seg ned og prater i en mikrofon gjennom en effektprosessor og lytter til hva som skjer når parameterne endres drastisk.

Reverb

Det finnes flere typer reverb, eller klang. De vanligste er hall, room og plate. Det finnes naturlig nok mange andre varianter, men det skal vi ikke begi oss inn på. 
Ulike produkter opererer med ulike variabler, eller ulikt navn på samme variabel. I hovedsak er det likevel tre parametere eller variabler som gjelder. Size definerer størrelsen på rommet som skal simuleres. Decay er etterklangstid og definerer kor lang tid klangen skal bruke på å fade ut. Predelay er en liten forsinkelse på klangsignalet og brukes for å fremme en fornemmelse av ekko, eller refleksjon fra vegg/overflate. Shape brukes for å bestemme hvordan klangen skal fade ut. Noen ganger vil man at den skal fades linjert, andre ganger vil man for eksempel at klangen skal fades fortere og fortere..
Hall-klanger simulerer gjenklangen fra store rom med stor takhøyde. Ved å legge til denne typen klang til vokal, akustisk gitar eller piano skapes en følelse av at man befinner seg nettopp i et stort og åpent rom, som for eksempel ei kirke. 
Room, eller rom-klang, er simuleringer av rom som er vesentlig mindre enn haller. Ved å legge litt rom-klang til i miksen så opplever musikken mer levende og naturlig.
Plate-klanger later mekanisk slik som store rør, metall plater eller andre gjenstander som har egenklang. Det er veldig populært å legge plateklanger til trommer og perkusjon
Delay 
Blir ofte brukt til å gjøre lyden ”fetere” ved å ta lyden, forsinke den litt, og mikse den sammen med originalen. Den korte forsinkelsen som blir lagt til signalet gjør at den virker ”doblet”.

Echo
En populær effekt som ble mye brukt på gitar og vokal i 60- og 70-åra. Brukes ikke så mye på vokal nå for tiden, men med bra effekt på gitarer og keyboards.
Et kjent trick er å sette forsinkelsen til ekkoet i samme takt som musikken.

Chorus & Flanging
Begge disse effektene er basert på en kort forsinkelse kombinert med tonemodulasjon for å skape effekten av at to eller flere instrumenter spiller samme stemme. Flanging benytter også tilbakekobling, og er en mye sterkere effekt.
Begge disse effektene fungerer bra med diffuse synth-lyder som strings, og er best når de brukes i stereo for å gi et inntrykk av bevegelse og bredde.

Pitch shifter 
(pitch = tonehøyde)

Denne endrer tonehøyden av originallyden, ofte opp til en oktav i hver retning, og noen ganger to. Forsiktig bruk av effekten brukes for å lage litt ”sure” lyder, eller for å ”doble” lydkilden. Dette kan gjøre at en enkelt stemme eller et instrument høres ut som to eller tre. Med større endringer av tonehøyden kan man skape oktaver og parallelle harmonier.
Equalizer

Grafiske Equalisere
Grafiske equalisere fungerer ved å splitte opp lyden i smale frekvensbånd ved siden av hverandre, og har en separat kontroll for demping/forsterking av hvert bånd. Uttrykket grafisk kommer av at kontrollene former en kurve som gir et grafisk bilde av hvordan innstillingene påvirker lyden.
Grafiske equalisere blir mest brukt til å behandle miksen ved livekonserter ved å dempe problematiske frekvenser som kan forårsake feedback. De kan også brukes til å forbedre en miks i saler med dårlig akustikk. Ved innspillinger benyttes de til å skape en flat frekvensgang i monitorene.

Parametriske Equalisere
Disse ligner på eq vi finner på hver inngangskanal, men kan ha flere bånd og i tillegg kontroll av båndbredde (Q) der en bestemmer hvor mange frekvenser som skal berøres av det enkelte filteret.

De brukes oftest til å gi ytterligere kreativ kontroll over et inngangssignal når mikserens eq ikke strekker til.

Forsterkere
Forsterkeren er motoren i et lyd anlegg, og brukes for å forsterke lyd signalet som kommer i fra miksen og ut til høyttalerne. Dette gjelder både til PA-flaten og til monitorene på scenen.   Det finnes mange forskjellige forsterkere i både størrelse og i effekt, en forsterker kan være i fra et par watt og opp til flere tusen watt. Og jo flere høyttalere du har jo flere forsterkere trenger man. Og vanlig vis prater vi om, vanlige trafo forsterkere, switch mode forsterkere, mono forsterkere, stereo forsterkere, Quad forsterkere, forsterkere med DSP osv. Det viktigste å tenke på når det gjelder forsterkere er at dem er støy svake og forsterkere til bass signaler klarer å levere nok strøm. Det er også viktig at forsterker rackene får nok strøm, ellers vil en oppleve at sikringer ryker og anlegge høres ofte stresset ut.
En tommelfinger regel er at man ikke bruker mer en to høyttalere på en forsterker kanal. Selv om dette kan varier, alt er forsterker og høyttalere. 
Høyttalerens virkemåte

Hva er en høyttaler
En høyttaler er en elektroakustisk omformer som mottar elektrisk vekselstrøm fra en lydforsterker og omdanner den til lydbølger som stråles ut fra høyttaleren. Virkningsgraden er lav. Bare noen få prosent av den tilførte energi stråles ut som lyd. Resten omdannes til varme i høyttaleren. Membranen går i resonans i det nedre frekvensområdet som den klare å gjengi. En høyttaler består av:

· Permanent magnet

· Talespole

· Konisk membran

· Sentreringsoppheng for membranen

· Ramme rundt elementet

· Støvhette i midten av membranen.

Virkemåte

Vekselstrøm sendes gjennom talespolen via to utvendige tilkoblingspunkter. Strømmen danner et magnetfelt i spolen. Dette feltet blir påvirket av permanentmagneten som setter en flate(membran) i bevegelse slik at den svinger i takt med vekselstrømmen. Membranen setter luften i bevegelse, og det dannes akustiske bølger som svinger i takt med membranen. Vanligvis øker evnen til å gjengi dype toner med kabinettvolumet, opptil en viss størrelse.

Høyttalerelement i kasse

Rent fysisk skjer følgende, på et høyttalerelement i bevegelse i en kassekonstruksjon, enten det er trykkammer eller bassrefleks/transmisjonslinje:

1. Når elementet beveger seg innover i kassen skapes et overtrykk.

2. Når elementet beveger seg utover i kassen skapes et undertrykk.

Da kassen enten er helt tett, eller har åpning av en eller annen type, blir denne luftkomprimeringdekomprimering en effektiv luft bremse og en fjær.
Sette opp ulikehøytaler systemer
Phase
Det er viktig at høyttaler systemet ditt spiller i fase. Dette er spesielt viktig med tanke på bass frekvenser, da et anlegg ute av fase på en av sidene kan føre til mye kanselering og summering av bass. Det vil si at en før veldig mye bass noen steder og ingen bass andre steder i lokalet. Man kan selvfølgelig få dette problemet med diskanten og mellom tonen også, men det vil være lettes hørbart i bass området.
Spredning
Spredningen på kassen er veldig avgjørende når en skal rigge opp disse. Spredningen på kasse sier oss noe om hvor mange grader kassen sper lyden. Dette varierer fra 5-140˚ både vertikalt og horisontalt, og alt etter hvilket system man har. En vanlig høyttaler kasse vil ligge på spredning på ca 80˚ horisontalt og 60˚ vertikalt. Mens et array vil ligge rundt 110˚ horisontalt og på ca 10˚ vertikalt.
Interferens – Kanselering/Akustiskkobling
Dersom du har 2 høyttalere ved siden av hverandre, vil du oppleve interferensproblemer når du beveger deg rundt i lokalet, siden det er da du endrer den innbyrdes avstanden mellom de to høyttalerne. Dersom du bøyer deg ned, eller hopper, opplever du ingen forskjell. Man sier da at problemene ligger på horisontalplanet. 
Det som mange heller gjør, er å montere høyttalerne over hverandre, gjerne horn mot horn. Når en person beveger seg rundt i lokalet så vil den innbyrdes avstanden mellom elementene være mye mer konstant. Skulle personen opplevde de samme problemene nå, måtte han/hun ha beveget seg i vertikalplanet, dvs opp og ned. Siden de aller fleste lokaler har publikum som sprer seg utover i bredden, og ikke høyden, så blir dette en bedre løsning. 
I tillegg kommer selvfølgelig det at vi bruker tidsforskjell/interferens for å retningsbestemme lyd. Og siden ørene våre er montert side ved side, altså horisontalt, så er det på dette planet vi lettest hører om noe er "feil".
Array

Det er ikke mange systemer som virkelig er fullblods line-array. 
Men dessverre er ikke betegnelsen Line-array noen standard, akkurat. Det er ingen store krav for hva som må til for å kunne kalle et system for Line-array. 
Det er 2 store fordeler ved Line-array. Den ene er at man får interferensen i vertikalplanet. Dette oppfatter ikke øret så lett, og systemet høres dermed mye bedre ut. 
Den andre fordelen går på dette med at man kun har 3 dB tap pr dobling, ideelt sett. Denne fordelen er det kun få systemer som har. Det er for så vidt heller ikke snakk om at noen har den, og andre ikke. Alle har de den i variabel grad. Den store forskjellen ligger i hvor langt oppover i frekvensområdet de har skikkelig akustisk kobling. 

Hva gjelder dette med at subben taper seg fortere enn toppene, så stemmer dette. Men det er flere ting som gjør at det ikke virker sånn i praksis. 
* Blant annet blir de lyseste tonene dempet en del av fuktigheten i luften, så man dermed taper man litt av den fordelen man har med Line-array. 
* Man kan endre antallet topper og innstillingene deres slik at det uansett blir et fall i lydstyrke lenger fra scenen. 
* Man kan også sette subbene lenger fra publikum. Ved å gjøre dette får du mindre forskjell i lydstyrke mellom nærmeste og fjerneste publikum. Har du f. eks 60 meter med publikum du skal dekke med lyd, og de nærmeste står 2 meter unna subbene, så får du i praksis ca 24 dB forskjell fra bak til fremst. Dersom du derimot klarer å skyve subbene bakover(eller fly dem), og få 8 meter til publikum, så vil du kun ha ca 12-13dB i forskjell. 
Dette gir deg et nytt problem, siden subbene da må spille desto høyere, og gir mer lyd på scenen. Det er derfor det har blitt mer aktuelt de senere årene å bruke utfasing av sub på scenen. Det finnes flere måter man kan stable og koble sub på for å gi stor eliminering av sub i bestemte retninger.
Flysystemer

Det finnes mange forskjellig flysystemer, hver høyttaler leverandør har sitt eget fly system. Det viktigste å huske når det gjelder å fly høytalere og fly systemer, er måten dette blir gjort og hvordan man sikrer dette. Det viktigste her er at alle bolter, rundsling, wire, tak fester osv. er sertifisert til den vekten du skal henge i dette. Fordelen med å fly et høyttaler system er at enn får en mye jevnere lyd over et større område. Avstanden mellom høyttalerne og dem som står først og dem som står bak blir mindre. Ulempen er at man må spille høyere for å få like mye lyd som om dem står stacket. 
Stacking 
Vil så å sette sammen flere høytalere på bakke nivå. 
Her må du lære elementære ting og sette deg inn i systemdesign og filosofi til hvert enkelt system. Er du i tvil kontakt importør eller tech-support hos produsent. Spredning er essensielt. Spredningen på to kasser ved siden av hverandre vil være avgjørende på hvor stor vinkel du må ha mellom disse to kassene. Feil vinkel vil skape 
Subber i høyden vil lage ett "line-array" hive lenger og gi jevnere dekning. 
dette er velkjent fra før line-arrayet så dagens lys. 
Subber i bredden gir deg klumpsub og koblinger i hytt og pine. 
Viktig å ha subber på bakken så de kobler med underlaget.
Cardioidesub 

Dette er en sub eller et sub oppsett hvor man snur en eller flere suber, slik at dem spiller bak over mot scenen. Ved å prosessere dette vil en kunne få opp til 18-24 dB dempning av bassfrekvenser bak på scenen.
Delaysoner 
Blir brukt for å dekke områder der den ordinere PA ikke dekker. Dette kan være alt fra galleri, ut mot siden av scenen og bak over om PA ikke skulle kaste langt nok. Det en gjør med delaysoner er å forsinke signalet til disse, slik at det stemmer over ens med signalet som kommer fra Scenen. Dette gjør at vi vil oppfatte som om lyden kommer fra scenen og ikke fra delay systemet. 
Sette opp ulike monitorsystemer

Wedger 
Wedger eller også kalt for Monitorer, er høyttalerne som står på scenen og spiller til dem som står på scenen. 
IEM ”In Ear Monitor” 
Detter er små ørepropper som musikerne har i øret. Disse kan minne mye om ørepropper som man bruker til walkman. Dette blir brukt istedenfor wedger eller som supplering til wedger. 
Drumfill 
Drumfill er monitoren til trommeslageren, dette er ofte en wedge med en sub i tillegg. Noe drumfill består gjerne av et lite PA anlegg. Dette ofte på grunn av at trommeslageren ofte vil ha litt trøk i miksen sin.
Sidefill
Sidefill blir ofte brukt på større scener og står helt foran på siden av scenen og spiller inn mot scenen. Disse blir brukt for å lage litt mer ”trøkk” på scenen og består ofte av en liten PA.
Monitormiks

-god monitorlyd skaper groove og spilleglede

Monitorer brukes for at bandmedlemmene skal kunne høre seg selv.

Når en skal dekke behovet for monitormiks for en livekonsert med et stort band, er det vanlig å holde miksingen av monitorlyden helt separat fra PA-mikseren.

En grafisk eq til hver monitor er ønskelig for å kunne dempe problematiske frekvenser. Monitorsystemet ringes ut på samme måte som PA-anlegget. De endelige innstillingene gjøres mens både monitorer og hoved PA-systemet er satt til normale arbeidsnivåer.

Monitormikseren plasseres på siden av scenen, og får signalene fra et splittskap eller direkte fra mic- splittene innebygget i monitormiksen.
· Det er vanlig å ha en trådbundet eller trådløs kommunikasjonslinje mellom PA- og monitor-teknikerne, slik at de kan snakke sammen under konserten. 

· Hver scenemonitor eller monitor gruppe trenger en egen forsterker. Hold anlegget ryddig ved å bruke rackmonterte forsterkere. 

· Grafiske eq-er kobles inn via insertpunktet for Aux på mikseren, og på samme måte som forsterkerne bør de være montert i racksystemet for å lette tilgang og oversiktlighet. 

· Pink noise og en spektrumanalysator kan benyttes for å justere eq-ene for høyttalersystemer. Rosa støy består av alle hørbare lydbølger der alle frekvenser har samme energi. Ved hjelp av spektrum-analysatorens bilde kan systemets gjengivelse av de forskjellige frekvensene flates ut. (Denne prosessen kalles å pinke anlegget.) 

· Hvis vokalistene bruker in-ear monitorer er vedkommende akustisk isolert fra omverdenen, så det er bra å mikse inn publikumsmikrofoner for at de skal få en følelse med atmosfæren rundt bandet. 

· Side fill monitorer på sidene av scenen brukes ofte der det kreves monitorer over et stort sceneområde eller der gulvplassen er begrenset, og der for mange scenemonitorer ville fylle opp rommet både fysisk og akustisk. Ikke gå med på noe kompromiss når det gjelder disse høyttalerne, de vil måtte jobbe hardt for å gi artistene skikkelig lydtrykk. 

· Monitorteknikerens egen monitor lar ham høre den fullstendige medhørsmiksen, eller å velge deler av den. 

· En god monitortekniker som er usynlig for publikum, vil alltid plassere seg slik at han ser visuelle signaler fra artistene.

Mikrofonteknikker

Velge riktig mikrofon

-valg av riktig mikrofon til sitt bruk er en vitenskap og kunst!

Retningskarakteristikker

Retningskarakteristikken (Polardiagrammet) refererer til de områdene som mikrofonen ”plukker opp” lyd fra. Det er viktig å velge mikrofon med riktig karakteristikk for ikke å plukke opp andre lyder enn de du vil ha, eller å miste lyd som du trenger.

KULEKARAKTERISTIKK - OMNI

Den enkleste typen mikrofonkarakteristikk.

En 360 grader retningskarakteristikk betyr at mikrofonen plukker opp lyd like bra fra alle retninger. 

En slik karakteristikk er ideell til vokalgrupper, publikums- og atmosfærelyd, men er temmelig utsatt for problemer med feedback.

NYREKARAKTERISTIKK – CARDIOID

Det nyreformede polardiagrammet viser at mikrofonen er mest følsom for lyd som kommer forfra.

Mest brukt i innspillingssituasjoner, eller når en vil plukke opp lyd i hovedsak fra én retning.

I livesituasjoner benyttes mest dynamiske nyremikrofoner, fordi de reduserer uønsket lekkasje av lyd fra andre lydkilder, og dermed minsker risikoen for feedback.

SUPERNYRE – HYPER-CARDIOID

Ligner på nyre, men med større retningsvirkning.

Brukes som live vokalmikrofon, fordi den gir størst beskyttelse mot uønsket lekkasje og feedback.

ÅTTETALL – FIGURE OF EIGHT

Lyd plukkes opp forfra og bakfra, men ikke fra sidene.

Denne karakteristikken brukes mest i studio for å plukke opp to vokalister som synger sammen, eller soloartister som vil ha atmosfæren av rommet med i lyden.

ELEKTRISK GITAR

Her er det mange veier og gå og det viktigste er å gjenskape den "sound" som musikeren ønsker. Før du starter opp sjekker du at musikeren har vasket strengene eller kjøpt helt nye for anledningen. Gamle svette strenger låter ikke bra!!

· Noen musikere foretrekker lyden til en rørforsterker, så vær forberedt på å mikke opp høyttalerkabinettet med en dynamisk nyremikrofon. 

· Hvis du foretrekker det, kan gitaren gå direkte inn i mikseren ved hjelp av en DI-boks og en forforsterker som også simulerer lyden av en rørforsterker. 

Anbefalte innstillinger for effekter / prosessorer:
· Eq
Løft litt ved: 120Hz for å få ”bunn” i rockegitarer, 2 – 3Hz for snert, 5 – 7Hz spiss for å få klarere rytme.
Demp ved: 200 – 300Hz for å redusere bokslyd, 4kHz og over for å dempe fresende lyd. 

· Kompressor
Attack mellom 10 og 50mS; Release rundt 0.3S, Ratio mellom 4:1 og 12:1.
Fordi en elektrisk gitar genererer støy, anbefales bruk av gate eller expander for å dempe signalet når en ikke spiller. 

· Reverb
Plate eller rom, 1.5 til 4S; 30 til 60mS pre-delay.

AKUSTISK GITAR

·  Bruk den beste mikrofonen du har, helst kondensatormikrofon. 

· For å få en naturlig lyd plasseres mikrofonen 30 – 45 cm fra instrumentet, pekende mot punktet der halsen treffer kassen. 

· Hvis du spiller inn i stereo lar du en annen mikrofon peke mot midten av halsen, med 30 – 45 cm avstand. 

· Akustiske gitarer lyder best i litt levende rom. Hvis nødvendig kan du plassere musikeren på en akustisk reflekterende plate. Parkettgulv er bra.

Anbefalte innstillinger for effekter / prosessorer:
· Eq
Løft mellom: 5kHz og 10kHz for å øke klarheten i diskanten.
Demp mellom: 1 kHz og 3kHz for å redusere hardhet, 100 og 200Hz for å redusere rumling.
I pop sammenheng med mange instrumenter kan du dempe bass for å kunne trekke frem mer tydelig rytmisk spill. 

· Kompressor
Attack 20mS; Release rundt 0.5S, Ratio mellom 4:1 og 12:1. 

· Reverb
En ”lys” innstilling som Plate for å få et levende lydbilde. Decay tid mellom 2 til 3S.

BASSGITAR

· De fleste teknikere bruker en aktiv DI-boks og en kompressor. Dette gir en klarere lyd med jevn dynamikk. 

· Bruk kompressorer for å holde signaltoppene under kontroll. 

· Studer musikerens teknikk. Jo hardere han spiller, desto lysere blir tonen. 

· Du kan om nødvendig bruke en enkel grafisk Eq for å farge eller jevne ut.
Anbefalte innstillinger for effekter / kompressorer:
· Eq
Løft ved: 80 – 100Hz for å legge til mer tyngde og ”trøkk”, mellom 2 og 4kHz for mer anslag.
Demp under: 50Hz for å dempe uønsket rumling, mellom 180 og 250Hz for å redusere bokslyd. 

· Kompressor
Attack rundt 50mS; Release rundt 0.4S, Ratio mellom 4:1 og 12:1.

KEYBOARD

· De fleste elektroniske keyboard kan kobles direkte inn i linjeinngangen på mikseren. Fender Rhodes eller keyboard med magnetiske Pick-Up'er må tilkobles ved hjelp av DI-boks. 

· Husk at moderne synthesizere og samplere har stereoutganger og vil trenge to kanaler på mikseren. 

· De fleste synthesizelyder kan brukes uten kompresjon, men de kan dra nytte av effekter som reverb eller chorus. 

· Du kan lage forvrengt keyboardlyd ved å mate signalet gjennom en gitarforsterker.

TROMME OPPMIKING

-det hjelper om du stemmer trommene slik du ønsker de skal låte først!

· Plasser mikrofoner 5 cm fra skinnet på skarp- og tamtammer. Ved å flytte mikrofonen nær sargen blir lyden tynnere og mot midten av skinnet bort fra sargen blir lyden fetere. Bruk mikrofoner som tåler lydtrykket og derfor gjerne dynamiske som for eks. Shure SM57 eller Beta57

· Plasser mikrofonen inne i basstrommen, pekende direkte mot punktet der klubba treffer skinnet dersom du ønsker tett lyd og lenger fra dersom du ønsker en åpen lyd. Shure Beta52.

· For å mikke opp et trommesett fullstendig brukes separate mikrofoner på alle trommer og hi-hat. Vær forsiktig med hi-hat så den ikke puster inn i mikrofonen og at mikrofonen tåler det ekstreme lydtrykket. Denne kan gjerne være en kondensatormikrofon. 

· Bruk et par kondensatormikrofoner 1,5 m over og 1,5 m fra hverandre for å plukke opp lyden av hele trommesettet, cymbaler og overtoner. 

Anbefalte innstillinger for effekter / prosessorer:
· Eq
Trekk opp nivået rundt 80Hz for å legge litt mer dybde inn i basstromma, 6KHz for å øke ringingen i cymbalene og snerten i skarptromma. Demp området 250 – 300Hz for å redusere ”bokslyden” i basstromme og tammer. Flytt mikrofoner for optimalisere karakteren du er ute etter. Fungerer ikke dette, så stem trommene igjen eller bytt trommeslager..... 

· Gate
Rask attack lar anslagene i perkusjonslydene gå gjennom. Nøyaktig innstilling er avhengig av mikrofontype og plassering, med vær forsiktig med dybdekontrollen og ikke overdriv. 

· Reverb
Hold basstrommen ”tørr”. Forsøk en innstilling med ”percussion plate” med 2.5S decay tid på andre trommer.

VOKAL
· Bruk en gjerne en supernyre (hyper-cardioid) mikrofon og da fortrinnsvis en dynamiskmikrofon. 

· Det bør ikke være noe avstand til mikrofonen om du bruker en dynamiskmikrofon. Går du for en kondensatormikrofon, kan du forske litt på avstand, avhengig av hvilken karakter du ønsker på stemmen. Tett og intimt = nærme- og luftig= lenger fra mikrofonen.

· En vindhette ”pop shield” vil redusere ”eksplosjonslyder” som ”p” og ”t”. 

· Hvis det er veldig mye sterke s-lyder, kan du bruke en de-esser.

Anbefalte innstillinger for effekter / prosessorer:
· Eq
Normalt ikke nødvendig. Hvis det er et problem med lavfrekvent rumling, bruk HPF (høypassfilter) for å redusere den. 

· Kompressor
Attack så rask som mulig. Release ca. 0.5S, ratio mellom 4:1 og 8:1. 

· Reverb
Prøv med en decay time på ca. 3 sekunder og pre-delay på 50mS.

Tips&Triks

Mikrofonhygiene
Et triks eg har bukt mye er å vaske vokalmikrofoner med tannbørste og antiseptisk munnskyllevann eller teknisk sprit. For artistens del oppnår eg for det første at det ikke spres smitte. For det andre fjernes dårlig lukt og spytt fra gitteret på mikrofonen og det føles mer komfortabelt for sangeren. For min del oppnår eg at vokalisten kommer nærmere mikrofonen og dermed er det lette å gi monitor og det blir lettere å få til en fyldig vokallyd. En bi-effekt er at mange som er vant til illeluktende mikrofoner legger merke til renholdet og vet å sette pris på det. Det blir alltid mye triveligere på jobb når man har fornøyde artister å jobbe med.

Teip&tusj

Sørg alltid for å ha tilgjengelig gaffateip eller PVC-teip og tusj som du kan skrive på denne med. Det er et utmerket verktøy for å merke alt fra nummer på kabler, kanaler på mikseren, mikrofonplassering på scenen til navn på flighter og utstyr. Husk på å fjerne teipen etter bruk så ikke rester av lim setter varige merker.

Blodsukker

Jeg får helt sikkert ikke helseministerens diplom for dette tipset, men det funker for meg. Det er ikke så uvanlig at det blir alt for lange arbeidsdager i denne bransjen. Når siste bandet står på scenen etter en 16 timer lang dag med lite mat og ingen pauser er det vanskelig å være fokusert og gjøre en bra jobb, og det er fort gjort at det går utover en uskyldig tredjepart, nemlig en beruset publikummer i partyhumør eller musiker med monitortrøbbel. Eg har lært meg at det da kan være gull verdt å ha sukkerholdig brus eller godteri stående. Det får fart på blodsukkeret og gir en enegriboost på oppløpssida. Dette trikset funker derimot ikke om man spiser godteri og drikker cola dagen lang hele uka gjennom. Et godt måltid eller i det minste ei nistepakke i løpet av en arbeidsdag er absolutt å foretrekke.
Kompressor på subgrupper

Ved å koble kompressoren på gruppe i stedet for direkte på en kanal så unngår man at signalet som skal sendes tilbake til musiker i monitor komprimeres. Spesielt for sangere er det viktig at monitorlyden ikke ”forsvinner” eller overdøves når han eller hun synger ekstra kraftig eller på partier tar i på høye toner for å intonere riktig. 

Livet på veien

Ordbok

	
	

	Amplitude
	Amplitude er avstanden fra en bølges største utslag (toppunkt eller bunnpunkt) til likevektstilstanden. Amplituden er altså en positiv verdi. For sinus- og cosinusbølger er amplituden halvparten av høyden mellom toppunkt og bunnpunkt.

	
	

	Balance
	Forholdet mellom venstre og høgre kanal ved stereosignal. Må ikke forvekslesmed ”Pan”.

	
	

	CR  (control room) monitors
	Høyttalere som tekniker bruker for å lytte på miksen om man ikke kan høre PA eller trenger å mikse uten lyd i PA. Kan gjerne være hodetelefoner.

	
	

	dB (decibel)
	Det relative forholdet mellom to signal eller strømspenninger, uttrykt med formelen dB=20Log10(V1/V2).
Ved å legge til ”u” uttrykker man forholdet mellom signalstyrke og spenning. 0 dBu = 0,775V RMS

	
	

	DI (direct injection)
	Når man kobler et elektrisk instrument til miksebordet direkte, uten bruk av mikrofoner.

	
	

	Equalizer
	Enhet som lar deg justere nivået opp eller ned på bestemte frekvenser i signalkjeden.

	
	

	Foldback
	I praksis det samme som ”auxillary send”, men er i hovedsak meint for miks av monitorlyd.

	
	

	Frekvensrespons
	Signalstyrke målt etter frekvensgang. 

Eks.: basstrommemikrofoner har høg frekvensrespons i lave frekvenser.

	
	

	Grupper (sub groups)
	Utganger fra miksebordet som er parallelle med master. Man kan velge å sende bare enkelte kanaler til grupper.

	
	

	Headroom
	Den signalstyrken et apparat kan tåle på input før det overstyrer/klipper.

	
	

	HPF (highpass filter)
	Setter nedre grense for hvilke frekvenser som skal brukes videre.

	
	

	LPF /(lowpass flter)
	Setter øvre grense for hvilke frekvenser som skal brukes videre.

	
	

	Noise gate
	Enhet som fjerner signal som er lavere enn et gitt nivå.

	
	

	Pan
	Justerer forholdet mellom signalet som sendes til venstre og høgre kanal. Må ikke forveksles med ”Balance”.

	
	

	Peak
	Signaltopp. Kan være frekvensavhengig. 

	
	

	PFL (pre-fade listen)
	Lar deg lytte til signalet på en kanal, ei gruppe eller en aux uten at det påvirker miksen.

	
	

	Talkback
	Kommunikasjon mellom tekniker og artist via monitorsystemet.

	
	

	Transient
	Momentan økning i signalstyrke

	
	

	VCA
	Voltage Controlled Amplifier. 

